Ńdɔ́ hḿ mə̄ ngában míná məsǒŋ á tísɔn dzama ésə, mə nyímí mínā ḿbāŋála, á māl máán mə́sə; hədá ńdɔ myǎ ndzí kig dúgan ábə ma, Ǹtondôbə énye a kɔ́bɔ̄ nálā. 7Mə nyímí mína mvəŋ ngɔn élɛ́ ósúsúa məkwé bídí, mə ngánóe mvəŋ é tísɔn nyí, təge dzó nóe ényí fɔ́g. Afúb dá lə́ bɔligi ai mvəŋ, édī yā á nə́ təge ai mvəŋ lə́ manəgə kód. Tísɔn ébɛ̄, élɛ́ é kələ́ yándə̄ŋ á tísɔn fə́ nə́ yâkə nyú mə̄ndím, təge ai atsígí lə́ ékódé, hədá ńdɔ myá ndzí kig dúgan ábə ma, Ǹtondôbə énye a kɔ́bɔ̄ nálā. 9Mə ngádígī mínā, ai myə́ŋə́le, mə bɔlɔ́ mínā ai bibɔlɔ́, mə mǎn kódō ngádan dzáán ai məfúb mə́ wɔ̂n máán, miǹkǒŋ mí ngádí məfúb mə́ fáige máán, ai émá bílé bí ḿbɔ́n byáán; hədá ńdɔ myá ndzí kig dúgan ábə ma, Ǹtondôbə énye a kɔ́bɔ̄ nálā. 10Mə ngáwoa mína, mbada mənye yǎ á ngásɔ́ Égîptɛn á nyɔ́l, mə ngáman wé bān fám báán ai okəŋ bítá, bə́ mān bǐ bikabilí byáán; mə bɔ̌ naa binyǔm yā mīńkán myáán bí bɛd mínā á mīḿbɔ̄g mí dzwé, hədá ńdɔ myǎ ndzí kig dúgan ábə ma, Ǹtondôbə énye a kɔ́bɔ̄ nálā. 11Mə ngásuguzu mínā, anə́ Zāmbá á ngásuguzu Sodóma ai Gomóra, mǐ ńtɔ̄á anə́ bisiga bí ndóǎn yā ńsǎn ó mān dígi; hədá ńdɔ myǎ ndzí kig dúgan ábə ma, Ǹtondôbə énye a kɔ́bɔ. 12Ńdɔ̄ hḿ éyə̄ mǎyi syéán ai wa ná, ǎ Ísraɛ̂l: ḿból māyi á wa bɔ̌ nálā, dzə́ŋə́ hḿ naa ó kə m̀bíl ábə Zambá woe, ǎ Ísraɛ̂l.